We Love Cats Market: PERQUÈ VAL LA PENA\nEl We Love Cats Market arriba aquest cap de setmana a la tercera edició, però la il·lusió és exactament la mateixa que la primera vegada. O fins i tot més. Perquè ens fa la sensació que el mercat ha anat creixent de forma col·lectiva i que tothom se'l sent una mica seu, i això és una cosa que ens omple moltíssim i ens dóna forces per seguir endavant. Forces extres per ajudar els gats abandonats de Barcelona i per promocionar els valors del handmade a casa nostra. Val molt la pena\ni ho estem fent tots junts.\nPer una banda, ens encanta veure com els artesans que hi participen estan plenament compromesos amb el We Love Cats Market, com ens fan saber que tenen moltes ganes que arribi el dia de l'inici, com estan orgullosos de formar-hi part, com el promocionen a través de les seves xarxes socials i, en alguns casos, com creen productes especials per a l'ocasió, amb els gatetes com a protagonistes, evidentment. Sempre hem volgut que fos un mercat amb ànima, on cadascú hi posés un trosset del seu cor, i creiem que ho estem aconseguint. Perquè tots els participants (els que estan en aquesta edició i els que han estat en les passades) no només són uns cracks del handmade, sinó que són persones que estan disposades a sumar, a implicar-se i a treballar plegades. Per altra banda, molts visitants fa temps que ens esteu dient que teniu moltes ganes que arribi dissabte per poder fer el que gairebé s'ha convertit ja en una tradició: passejar-se entre les parades, admirar les obres dels artesans, comprar alguns regals de Nadal i, per què no, fer-se algun auto-regal, que sempre va bé, no? Però com sempre diem, no es tracta de fer un acte de consum i prou. Sabem que cada cop més persones són conscients de la necessitat de fer un consum responsable, preocupant-se d'on està fet el producte, per qui i en quines condicions. Tot el que us trobareu al We Love Cats Market està fet majoritàriament a mà, a petita escala, amb proveïdors locals i amb moltíssim amor. Ho repetim sempre que podem, però sabem que la gran majoria dels nostres visitants ja ho sabeu. Perquè alguns ens ho dieu i perquè a d'altres se us veu a la cara quan us emporteu a casa algun producte. No és com anar a una gran superfície o la botiga d'una multinacional. Perquè esteu fent un acte de solidaritat amb una entitat que cuida dels gats abandonats i, a la vegada, esteu recolzant el consum local i el fet a mà. Sense oblidar, és clar, que tot és molt bonic.\nL'any passat ens vàreu visitar unes 2.500 persones, així que queda clara una cosa, i és que sense vosaltres res d'això seria possible. I no, no és un tòpic. De fet, creiem que aquest cap de setmana es tornarà a demostrar que el We Love Cats Market és una cosa de tots: dels organitzadors, dels prop de 40 artesans que hi participen, de les entitats animalistes, del CREC i de cadascuna de les persones que ens visitaran. Tots hi posarem una petita part del nostre cor, perquè sabem perfectament que val la pena. I sí, diuen que el cap de setmana plourà, però ens aturaran quatre gotes????\nConsuelo29 de noviembre de 2014, 5:12Gran edició. Molta gent malgrat la pluja.Volem més edicions!!!ConsueloResponderEliminarAñadir comentarioCargar más...


Estudiants d'Educació realitzen uns tallers amb robòtica per a nens i nenes de parvulari | UIC Barcelona\nDurant un dia sencer, els estudiants de tercer d’Educació Infantil de UIC Barcelona han realitzat uns tallers de matemàtiques i de ciències de la natura per als nens i nenes de P3 i P4 de l’Escola Pia Luz Casanova. Els tallers s’han dut a terme per mitjà de l’aprenentatge servei (ApS), que combina competències i valors i la robòtica.\nEls alumnes van elaborar guies pedagògiques per respondre a les necessitats específiques de cada alumne del centre durant el primer semestre i en el marc de les assignatures d’Aprenentatge de les Ciències de la Natura i de Matemàtiques, coordinades per les professores Carme Balaguer, Eva Perdiguer i Maite Fuertes.\nSegons explicava la professora Fuertes, “la integració dels objectius del servei amb els de l’aprenentatge ha permès combinar materials de l’entorn i robòtica per posar en pràctica els dissenys que s’han treballat a l’assignatura”.\nAquest projecte, que combina teoria i pràctica, ha estat possible gràcies al conveni de col·laboració entre UIC Barcelona i l’Escola Pia Luz Casanova i a la Beca Fundació Puig en Innovació Docent, concedida fa gairebé un any a les professores Mónica Fernández i Eva Perdiguer, del grup de recerca SIRSU.\nLa Facultat d’Educació signa un conveni Erasmus+ amb la Universitat Åbo Akademi


14 de març de 2021 (12:39 CET)\nElena Bastidas pleno\nLa portaveu de Política Social del Grup Parlamentari Popular (GPP), Elena Bastidas, ha sol·licitat a la vicepresidenta de Política Social, Mónica Oltra que "no mire per a un altre costat" i considere com a grup de risc i siguen inclosos de "manera immediata" en els plans de vacunació contra la COVID-19 com a personal sociosanitari, a les persones que fan tasques en els Serveis d'Ajuda a domicili (SAD), en habitatges tutelats d'atenció a la salut mental i en les unitats terapèutiques de respir de la Comunitat.\nAixí, ha assenyalat que en el pla de vacunació existeix una sèrie de col·lectius que no estan valorats com a grup de risc per la Conselleria d'Igualtat i Polítiques Inclusives, i que per les tasques que realitzen han de ser inclosos en els plans de vacunació contra la COVID-19.\nPer això, ha sol·licitat que siguen incloses les persones que treballen en els Serveis d'Ajuda a domicili (SAD), ja que fan tasques similars a les realitzades pel personal dins dels centres sociosanitaris. "És personal de risc i, per tant, ha de ser vacunat".\n"Els treballadors i treballadores del SAD han de tindre el mateix tracte que se'ls ha donat en altres comunitats, incloent-los en els plans de vacunació en considerar-los personal de risc i, així, evitar tant el risc de la seua salut com el de les persones que atenen", ha explicat.\nLa mateixa consideració han de tindre els i les professionals que atenen les persones que resideixen en habitatges tutelats d'atenció a la salut mental, ja que "no se'ls està vacunant a pesar que aquests professionals visiten un nombre elevat de domicilis cada dia, per la qual cosa és molt important que es troben immunitzats al més prompte possible".\n"Això suposa que ens trobarem amb unitats que atenen persones majors amb Alzheimer i altres demències assumint un risc incomprensible en el seu funcionament diari" ha explicat, i "tot això, tenint en compte que en altres comunitats autònomes sí que s'han vacunat ja a totes les Unitats de Respir, ja que les persones que treballen en elles són professionals sociosanitaris i, segons l'estratègia nacional de vacunació estan dins de la fase 3 de vacunació".


Més de 20.000 persones (4.000 més que l’anterior edició) s’han involucrat en el procés participatiu DedicimVLC que ha impulsat un total de 21 projectes d’inversió (5 a instàncies de l’Ajuntament i 16 a proposta de la ciutadania) «per aconseguir una València més amable, verda i sostenible», segons ha informat hui la regidora de Participació Ciutadana i Acció Veïnal, Elisa Valía. Entre estes iniciatives, ha destacat la d'instal·lar màquines per incentivar el reciclatge d’envasos. Es desenvoluparà com un projecte pilot en 16 ubicacions de la ciutat, amb un pressupost de 160.000 euros.\nEn total, la ciutadania ha decidit la inversió de 8 milions d’euros del Pressupost Municipal amb un procés que, segons ha considerat la regidora, «ha sigut molt positiu, tant en termes de participació com en termes dels projectes seleccionats». Així ho ha explicat en una roda de premsa, en què l’ha acompanyada l’alcalde Joan Ribó, que ha volgut expressar «el suport del govern municipal a un procés participatiu ampli, perquè tal i com hem demostrat en els últims anys, este govern municipal creu en la participació ciutadana, i no només escolta, sinó que actua en conseqüència».\nPel que fa a la participació ha destacat les 20.000 persones que s'han involucrat en el procés en les diferents fases, «això suposa un increment del 25% respecte a les prop de 16.000 persones que van participar en l'edició anterior». Amb tot, ha afegit la regidora, «per a nosaltres esta xifra no és el sostre, és un bon començament per a este mandat, perquè volem redissenyar el programa amb la fi d’arribar a més gent i facilitar la participació de, per exemple, els i les joves de la ciutat».\nUna de les iniciatives ciutadanes que han destacat en este procés participatiu és la implantació d’un sistema de retorn d’envasos que fomente el reciclatge en la ciutat. Tal i com ha explicat la regidora, es tracta de 16 punts de reciclatge –encara per concretar- a través d’unes màquines específiques de les conegudes com “vending” on s’arreplegarien els envasos usats d’ús quotidià, com ara botelles de plàstic o llandes. Prenent el model d’altres ciutats, a canvi, la ciutadania rebria una compensació per tal d’incentivar precisament el retorn d’estos residus. Un model que tant la regidora com l’alcalde han valorat «molt positivament».\nEn parlar globalment dels projectes seleccionats (a l’abast de tot el món a la web www.decidimvlc.valencia.es) Elisa Valía ha assegurat estar orgullosa perquè «els resultats són satisfactoris per al govern municipal ja que els projectes seleccionats i que han rebut més suport de la ciutadania són projectes completament alineats amb l'acció de l’executiu local». «La ciutadania clarament demanda una València més verda, més amable, la recuperació de l'espai públic com un espai de trobada, un espai en el qual practicar activitats esportives. En este sentit no podem estar més que satisfets perquè sabem que ho estem fent bé».\nLa ciutadania ha demanat més arbres per a comptar amb una València més verda. De fet, segons els resultats de DedicimVLC, l’Ajuntament invertirà 1 milió d’euros. I una quantitat similar, d’1,1 milions d’euros, es destinaran a la remodelació del Gulliver.\nEntre els projectes que es desenvoluparan amb la inversió dels pressupostos participatius destaquen, entre altres, la millora d’instal·lacions esportives a l’aire lliure en els barris, amb 2 milions d’euros (2.018.060 €), l’impuls del segon anell ciclista (a tal fi es destinaran 1.350.000 €) i el soterrament de contenidors en alguns barris, amb 460.000 €.\n«Estem molt orgullosos que les propostes que han recollit un major nombre de suports incideixen en una ciutat més sostenible, més amable, aposten pels espais de trobada entre les persones, oci, esport i estan completament alineades amb l'acció del Govern del Rialto», ha reiterat la regidora en ressaltar algunes propostes que no precisen massa pressupost però es fan ressò de l’aposta de la ciutadania per la cultura». D’esta manera ha al·ludit, per exemple, als 12.000 € que permetran la renovació de la col·lecció infantil i juvenil de la Biblioteca María Moliner i Tomàs.\nPer últim, la regidora, que ha agraït l’entrega del personal municipal en este tipus de processos, ha celebrat «la capacitat d’involucrar la ciutadania per proposar iniciatives i participar en la política de la ciutat». En general, «hem arribat a quasi un 3% de participació, per damunt d’altres ciutats que tenen processos participatius».


El dia dels justos | Cristianisme XXI\nEl dia dels justos\nInici » Documents » El dia dels justos\nEls nostres temps no afavoreixen l’esperança. La guerra de Síria, els atemptats terroristes, el triomf dels fonamentalistes a l’Afganistan, la pandèmia provocada per un coronavirus d’origen desconegut (militar?), la incomprensible guerra d’Ucraïna, alhora que els prop de 30 conflictes armats que perviuen al món i la corrupció, les injustícies i les desigualtats, provoquen que moltes persones tinguin una visió molt negativa sobre la naturalesa humana. S’arriba a percebre la situació actual com la fi d’una era que n’encetarà una altra de molt pitjor.\nEls psiquiatres adverteixen que les malalties mentals creixen, que una de les primeres causes de mort entre els joves és el suïcidi i que aquest nombre és creixent. No és aliè a aquesta situació el consum de substàncies estupefaents per evadir-se i l’ús de tecnologies que ens aïllen de la realitat.\nPerò, malgrat tot, hi ha esperança: milions de persones silencioses, que no apareixen en els mitjans de comunicació, i que cada dia honoren la humanitat, treballen amb esforç i honradament, cuiden els fills, els nets, els pares, amb amor i abnegació, que donen un cop de mà a veïns, amics i a qualsevol que ho necessiti. Els coneixeu, oi? Hi ha milers de voluntaris —ho estem constatant aquests dies— que allotgen refugiats a casa, que els recullen a la frontera, cuinen per a ells, els assisteixen psicològicament, compren joguines per als seus infants… I tants altres que fan tota mena de serveis a casa nostra.\nI també hi ha els herois. Ho recordava aquests dies llegint Mártires de la conciencia, de José María Pelegrín, on es descriuen les biografies de persones que van resistir-se a participar en l’exèrcit alemany i a prestar jurament de fidelitat a Hitler, malgrat que les seves conviccions els van costar la vida. Per a tots ells, el Parlament Europeu va declarar el 6 de març Dia Europeu dels Justos. Els que van escollir ajudar altres éssers humans i defensar la dignitat humana. Són molts i viuen entre nosaltres.\nÀngel Miret, publicat a Catalunya Cristiana el 3 d’abril


Gerar – El naming xinès de les marques occidentals\nGerar / XIna @ca / El naming xinès de les marques occidentals\nSi trobar un nom per a una marca a occident no és fácil, no vull ni imaginar el que ha de costar trobar una traducció adequada a la Xina, ja que és la clau per a que una marca sigui reeixida o no. S’ha de tenir en compte una sèrie de factors per a la seva traducció al xinès com, per exemple, que trasmeti el context original de la marca, que aquest context es tradueixi a un llenguatge col·loquial del país de destí (per causar el mateix impacte que la marca al seu país d’origen) i, per últim, que tingui estil.\nAlgunes marques opten per traduir el seu nom segons el significat, sense conservar la seva fonètica. Aquest seria el cas de Camel (Luo Tuo, que significa camell). Hi ha d’altres que tradueixen segons el so, és a dir, tradueixen el nom de la marca a la fonètica xinesa. Per exemple, Cadillac (Kǎidílākè) és un exemple de traducció puramente fonètica, i sense significat, del nom d’una marca comercial occidental a l’idioma xinès. I d’altres que combinen entre so i significat, com Starbucks (Xing Ba Ke) que barreja xing (que vol dir estel) amb la fonètica “ba ke”.\nTot i així, les traduccions més reeixides són aquelles que a més de semblar-se fonèticament, respecta els valors de la marca. Aquí us mostrem alguns exemples.\nCoca-Cola (Kěkǒukělè, “saborosa i divertida): tot i que al seus inicis la marca va triar un mal nom (Ke kou ke la, que significa “mossega el capgròs de cera” o “egua farcida de cera”), el seu nom actual és fantàstic: no només sona molt semblant a l’original, sinó que a més transmet els valors de la marca.\nLego (Le Gao): al danès original de la marca significa joc i alegria. Així doncs, a la Xina s’ha conservat molt bé els seus valors ja que significa “alta alegria”.\nReebok (Ruì bù): excel·lent traducció tant pel so com pel significat (“passos ràpids”).\nNike (Nai-Ke): es pot traduir per “durador i capaç”\nAdidas ( Ai-Di-Da): significa “desitjar arribar al destí”\nCarrefour (Jia-Le-Fu): significa “familia alegre i feliç”\nColgate (Gāolùjié): es pot traduir per “el que mostra una neteja superior”\nCola-Cao (Gao-Le-Gao): significa “alta felicitat” o “alt i content”.\nLay’s (Lèshì): significa “coses felices”\nOpel (ou bao): es pot traduir per “tresor europeu”\nPerò s’ha de tenir en compte que no totes les marques tenen una traducció xinesa. En general, són marques conegudes a nivell internacional com Prada, Mango o Camper, entre d’altres.\nbrand @cachino @camarcas @caoccidente @catraducción @ca


María Dolores de Cospedal i López del Hierro també estaven al cas de l’espionatge a Bárcenas\nMadridEl jutge Manuel García-Castellón va ordenar ahir aixecar el secret de sumari, a petició de la Fiscalia Anticorrupció, de l’anomenada operació Kitchen d’espionatge a l’extresorer del PP Luis Bárcenas, ordenada per alts càrrecs del govern de Mariano Rajoy entre el 2013 i el 2015 “com a mínim”. La peça estrella, segons ha confirmat l’ARA, és l’informe dels fiscals Ignacio Stampa i Miguel Serrano de divendres, en el qual es descriuen les participacions en diferent grau del llavors ministre de l’Interior, Jorge Fernández Díaz, el secretari d’estat de Seguretat, Francisco Martínez, la secretària general del PP, María Dolores de Cospedal, i el seu marit, Ignacio López del Hierro. En l’informe de la Fiscalia Anticorrupció es vincula l’exministra de Defensa amb aquesta operació perquè tenia un interès personal en el fet que no sortís a la llum determinada “documentació comprometedora” sobre ella.\nSegons assenyala el jutge sobre la base de l’escrit dels fiscals, es tracta d’una trama que qualifica com a “operatiu parapolicial del qual serien responsables òrgans superiors i/o directius de l’administració general de l’Estat”. L’“execució material” del projecte d’espionatge i eventual segrest de material “es va encarregar” als investigats Enrique García Castaño, llavors cap de la Unitat Central de Suport Operatiu de la Policia, i al llavors comissari en actiu José Manuel Villarejo. L’encàrrec “consistia en la captació i la manipulació de Sergio Ríos com a col·laborador-informant del Cos Nacional de Policia”. Es refereix al que era xofer de Rosalía Iglesias -esposa de Luis Bárcenas- des que es va decretar la presó provisional per a l’extresorer, a qui volien fer servir per obtenir informació “sobre el lloc en què Luis Bárcenas i la seva dona amagaven material comprometedor per als dirigents del PP, amagant-ne el coneixement a l’autoritat judicial” que investigava, a l’Audiència Nacional, el presumpte finançament il·legal del partit i el pagament de sobresous d’amagat.\nSegons l’informe de la Fiscalia, López del Hierro és qui posa en contacte el responsable de seguretat de Cospedal amb Villarejo perquè manipulin el xofer de Bárcenas. Dins dels encàrrecs puntuals que hauria rebut Villarejo també hi havia el de “destruir ordinadors del PP”, en referència als dispositius de Bárcenas que van donar lloc a la causa judicial contra el partit.\nEl sumari conté, segons les fonts consultades per l’ARA a l’Audiència Nacional, àudios gravats pel mateix Villarejo, documents, declaracions testificals sota secret i els missatges de mòbil entre el llavors ministre de l’Interior, Jorge Fernández Díaz, i el seu home de confiança, Francisco Martínez -entregats per ell mateix-, que va ser primer el seu director de gabinet i a partir del gener del 2013 secretari d’estat de Seguretat, el seu número dos. La trama policial va investigar especialment el taller que usava Rosalía Iglesias per a la restauració de mobles al carrer del General Díaz Porlier de Madrid, número 32, una petita habitació de 3 per 4 metres amb un petit servei.\nLa reunió de Cospedal el 2009\nSegons fonts consultades per l’ARA, la presència i coneixement de María Dolores de Cospedal i del seu marit López del Hierro està acreditada. Tots dos ja havien contractat Villarejo el juliol del 2009, amb qui es van reunir a la seu del PP de Génova, per tal que els fes arribar informació sobre Bárcenas. Cospedal va declarar més tard que al contractar el llavors policia en actiu, adscrit a la Direcció Adjunta Operativa de la Policia (“Passa el que hagis de passar. Baratet perquè estem tiesos ”, li diu López del Hierro a Villarejo en l’entrevista del 21 de juliol del 2009), per informar-la sobre les relacions entre Bárcenas i els alts dirigents del PP Javier Arenas i Guillermo Galeote, ella “complia amb la seva obligació”. És a dir, estava en el seu sou espiar Bárcenas. Tot i que la imputació de Fernández Díaz, juntament amb els “operatius” de la trama, es dona per feta, el jutge es proposa estudiar els indicis contra Cospedal i el seu marit.\nMaría Dolores de Cospedal Jorge Fernández Díaz


9.34 Reglament regulador de servei d’activitats de lleure i esbarjo dels casals d’estiu per a nens i joves de cunit - Ajuntament de Cunit\n9.34 Reglament regulador de servei d’activitats de lleure i esbarjo dels casals d’estiu per a nens i joves de cunit\nArticle 1.-Objecte del Reglament\nÉs l’objecte d’aquest reglament la regulació de la prestació del servei públic d’activitats de lleure i esbarjo per a nens i joves de Cunit, destinats a activitat educatives i d’oci en el temps lliure dels menors de 18 anys regulades en el Decret 137/2003 de 10 de juny, com a casal d’estiu i activitats similars que organitzi l’Ajuntament de Cunit.\nArticle 2.- Competència per a l’exercici de l’activitat\nLes activitats de lleure i esbarjo per a nens i joves de Cunit és assumida per l’Ajuntament de Cunit en virtut de les competències que defineix l’article 25 de la Llei 7/1985, de 2 d’abril, de bases del règim local, i a l’article 66 del Reial Decret Legislatiu 2/2003, de 28 d’abril, pel qual s’aprova el Text refós de la Llei municipal i de règim local de Catalunya.\nArticle 3.- Règim de prestació del servei\nEl servei municipal d’activitats de lleure i esbarjo per a nens i joves de Cunit es prestarà per l’Ajuntament de Cunit en règim de lliure concurrència i sota qualsevol de les formes de gestió que determina el Reglament d’Obres i serveis dels ens locals.\nArticle 4.- Prestacions del servei\nLes prestacions que es donaran per mitjà del servei són les activitats de lleure i esbarjo per a nens i joves de Cunit, com el casal d’estiu que consisteix en activitats educatives de lleure per nens/es de 3 a 16 anys que permetin gaudir de les vacances escolars en un entorn proper i conegut ampliant el seu marc de relacions i formant-se com a persones.\nEs realitzen activitats diverses de lleure, excursions, sortides, tallers,… en uns dies i un horari establert de conformitat amb la normativa aplicable i amb les determinacions que en cada cas s’especifiquin.\nArticle 5.- Accés al servei municipal\nPer tal d’accedir a les prestacions indicades a l’article anterior caldrà complir el requisits següents:\na) Tenir residència al municipi de Cunit. Per entendre que el nen/a té residència a Cunit cal que estigui empadronat juntament amb la persona que en tingui la guarda legal. Si l’adreça familiar indicada en el full d’inscripció coincideix amb la indicada en el DNI es considera demostrada la residència. També s’admetrà el nen/a si té propietat a Cunit sempre i quan quedin vacants després d’haver inscrit els nens/es de Cunit que hagin formulat la seva sol·licitud. Excepcionalment, es podran admetre nens/es d’altres municipis, sempre i quan quedin vacants després d’haver inscrit els nens/es de Cunit que hagin formulat la seva sol·licitud.\nb) La inscripció dels nens/es es realitzarà durant les dates que es fixin i en el lloc que es determini amb aquesta finalitat.\nc) Els documents que caldrà aportar per fer la inscripció es determinaran anualment per part de l’Ajuntament de Cunit.\nd) Efectuar la inscripció i el pagament en la forma i en el termini que s’estableixi. Finalitzat el termini, si alguna de les persones que ha efectuat la inscripció no ha fet el pagament, la seva plaça s’oferirà a la següent persona de la llista d’espera establerta.\ne) Efectuar el pagament de les tarifes establertes pels preus públics per a la utilització dels serveis.\nf) El nombre de places podrà ser limitat i s’adjudicaran per rigorós ordre de presentació de les sol·licituds o, si és el cas, d’acord amb el barem de puntuació aprovat anualment per l’Ajuntament.\ng) La inscripció comporta la declaració de conèixer i acatar aquest Reglament.\nArticle 6.- Àmbit físic de prestació del servei i règim horari\nEl servei de casals per nens i joves es prestarà indistintament a l’edifici i instal·lacions dels diversos CEIP en funció del nombre total d’inscripcions o bé al Casal de Joves de Cunit.\nL’activitat principal de lleure i esbarjo per a nens i joves de Cunit, com d’estiu es farà de dilluns a divendres, al matí i a la tarda, entre les dates que s’estableixin per l’etapa vacacional. També es podrà decidir si es desenvolupa l’activitat un altre dia més a la setmana. Els espais i horaris podran ser modificats per l’Ajuntament de Cunit, en funció de les necessitats educatives i de disposicions normatives, amb un informe del servei corresponent, i la comunicació de l’acord escaient als interessats.\nArticle 7.- Obligacions dels usuaris\nSeran obligacions dels responsables dels usuaris, entenent com a tals, els majors d’edat que tenen sota la seva potestat o tutela els infants:\na) Respectar les normes que s’estableixin en cada un dels serveis esmentats, en especial les que marca aquest Reglament regulador del servei.\nb) Respectar les indicacions rebudes del personal adscrit a les activitats de lleure i esbarjo per a nens i joves de Cunit, en especial en relació al seu funcionament i al comportament vers la resta d’usuaris i els professionals que atenen el servei, tenint en compte que, per la mateixa naturalesa del servei, els usuaris finals són els infants menors d’edat.\nc) Complir les obligacions establertes en la seva condició d’usuaris.\nd) Abonar les tarifes establertes per cadascun dels serveis.\ne) Tenir cura de les instal·lacions i del material pedagògic.\nf) Mantenir, en tot moment, la higiene adequada dels seus respectius nens i nenes.\ng) No portar els menors a l’activitat en cas que pateixin malalties contagioses.\nArticle 8.- Drets de l’usuari i dels seus responsables\nSón drets de l’usuari i dels seus responsables:\na) Rebre correctament i contínuament el servei.\nb) Comptar amb unes instal·lacions segures i higièniques.\nd) Comptar amb l’atenció de professionals preparats per prestar el servei.\ne) Tenir la informació necessària sobre qüestions envers el funcionament del servei.\nArticle 9.- Incompliment de les obligacions per part dels representants dels usuaris\nEn cas que el representant de l’usuari incompleixi reiteradament les seves obligacions, l’Ajuntament de Cunit, previ informe de la direcció de les activitats de lleure i esbarjo per a nens i joves de Cunit i audiència de l’interessat, podrà autoritzar la suspensió del dret d’entrada a les activitats de lleure i esbarjo per a nens i joves de Cunit i/o la resta de serveis complementaris pel període de temps que s’acordi.\nArticle 10.- Personal\nPel que fa al personal dels serveis, hauran de complir tots els requisits que estableix el Decret 137/2003, de 10 de juny ( DOGC 11/6/2003 ), de regulació de les activitats d’educació en el lleure en les quals participen menors de 18 anys o, en el seu cas, la prevista en la normativa vigent en cada cas.\na) Les activitats de lleure i esbarjo per a nens i joves de Cunit hauran de disposar d’un projecte educatiu amb els objectius generals i específics per cada edat i un pla d’activitats, que es fonamentin en una visió global, pluralista i integradora, i que parteixi de la realitat concreta cultural i social en la qual s’ha d’ubicar. Serà redactat anualment per l’adjudicatari.\nb) Cada any s’adaptarà l’organització de les activitats, el personal i els horaris d’acord amb les necessitats del servei.\nc) El responsable municipal dels Casals o activitats d’aquest tipus ha d’especificar el seu plantejament respecte al tractament dels infants participants i també ha d’indicar, amb la màxima concreció, el model d’atenció als nens/es amb necessitats educatives especials.\nArticle 11.- Obligacions de la prestació.\nAbans de l’inici de l’activitat, sigui quin sigui el sistema de prestació del servei s’haurà de complir els següents requisits:\na) Complir la normativa continguda en el Decret 137/2003, de 10 de juny (Diari Oficial de la Generalitat de Catalunya 11/6/2003), de regulació de les activitats d’educació en el lleure en les quals participen menors de 18 anys, i altra normativa aplicable al servei adjudicat.\nb) redacció en els terminis que s’estableixin i abans de l’inici de l’activitat, la documentació següent:\n1. Proposta del recull de les normes d’ordre, seguretat i higiene que regiran l’activitat.\n2. Proposta de programació general i del programa detallat de l’activitat amb indicació dels objectius i dels horaris, així com l’organització general dels espais i del personal, i la seva distribució horària.\n3. Proposta de la regulació de l’atenció i informació de pares i tutors.\n4. Llistat alfabètic, amb les adreces i el telèfons de totes les persones assistents a l’activitat: infants, joves, membres de l’equip de dirigents i personal de suport.\n5. Una vegada acabades les activitats de lleure i esbarjo per a nens i joves de Cunit s’haurà de presentar una memòria valorada de l’activitat duta a terme.\nc) Notificar, a la Secretaria General de Joventut de la Generalitat de Catalunya, la realització de les activitats de lleure i esbarjo per a nens i joves de Cunit abans de l’inici de l’activitat i comunicar les possibles modificacions que s’hagin produït després de la notificació i abans de l’inici de l’activitat.\nd) Contractar una assegurança d’accidents personals i de responsabilitat civil per cobrir els riscos derivats del desenvolupament de les activitats de lleure i esbarjo per a nens i joves de Cunit, amb les cobertures que marca el Decret 137/2003, de 10 de juny.\ne) Garantir l’execució del programa de l’activitat.\nf) Vetllar perquè les activitats es desenvolupin amb les necessàries condicions de seguretat, sanitàries i d’higiene.\ng) Procurar que les persones assistents respectin les propietats, les instal·lacions i el medi natural del lloc on es realitzi l’activitat, i establir controls suficients per tal d’evitar qualsevol risc en les persones i en els béns.\nh) Garantir el coneixement, per part dels assistents a l’activitat, del pla d’emergència establert a l’efecte.\ni) Fer complir les normes vigents de prevenció en matèria de begudes alcohòliques i tabac, i qualsevol altra substància que pugui generar dependència.\nPer la realització de l’activitat, sigui quin sigui el sistema de prestació del servei s’haurà de complir els següents requisits:\na) Tenir, durant la realització de l’activitat, la documentació següent:\n1. Programa detallat de l’activitat amb indicació dels objectius i horaris.\n2. La corresponent autorització de participació a l’activitat, lliurada per la persona que en tingui la pàtria potestat, de tots els participants menors d’edat.\n3. Fitxa de salut de cadascuna de les persones participants menors d’edat, en la qual constin els possibles impediments físic o psíquics, les malalties\ncròniques, la medicació o el possible règim que s’escaigui, amb indicació d’horaris i quantitat, i qualsevol altra qüestió que es consideri necessària.\n4. Llistat alfabètic, amb les adreces i els telèfons, de totes les persones assistents a l’activitat.\n5. Targeta magnètica d’identificació sanitària o un altre document acreditatiu del dret a la prestació de la sanitat pública o de l’assegurança mèdica privada, si escau, de cadascuna de les persones assistents a l’activitat.\n6. Comprovants fefaents que acreditin la contractació de les cobertures d’assegurances demanades a l’article 5 del Decret 137/2003, durant l’any en curs.\n7. Còpia de l’imprès de la notificació de l’activitat degudament registrada per la Secretaria General de Joventut.\n8. Comprovants dels diplomes i/o la titulació, previstos a l’article 4, apartat 4 del Decret 137/2003, dels directors i de la resta de membres de l’equip dirigent que en tinguin.\nb) En el cas d’optar per a la contractació, a més de les clàusules que disposin els corresponents plecs de condicions reguladors de la contractació, l’adjudicatari haurà de:\n1. Aportar tot el personal necessari per a la realització de l’objecte del contracte establert, d’acord amb les condicions incloses en el plec de condicions del concurs i complint amb el Decret 137/2003, de 10 de juny, i els que, per la normativa, els substitueixin o complementin. El personal aportat dependrà de l’adjudicatari a tots els efectes, sense que entre aquell i l’Ajuntament existeixi cap vincle funcionarial ni laboral.\n2. Aquest personal treballarà a les ordres de l’adjudicatari i segons la seva normativa, el qual vetllarà pel compliment satisfactori de les condicions de la prestació de serveis i del règim laboral aplicable. L’Ajuntament podrà fer la supervisió del personal que consideri convenient.\n3. Informar l’Ajuntament sobre la prestació del servei. A tal objecte atendrà satisfactòriament les demandes d’informació que aquell li formuli.\n4. En tot cas seran d’aplicació totes les condicions i requisits establerts al plec de condicions, a la memòria justificativa, al projecte d’establiment i en aquest reglament.\nArticle 12.- Dret supletori\nEn tot el que no estigui previst en aquest Reglament, serà d’aplicació supletòria la normativa estatal, autonòmica i local aplicable al servei corresponent.\nAquest Reglament entrarà en vigor a partir del dia següent al de la publicació del seu text íntegre en el Butlletí Oficial de la Província de Tarragona, sempre que hagi transcorregut el termini que s’indica a l’article 65.2 de la Llei 7/1985, de 2 d’abril, reguladora de les bases de règim local.\nAquest reglament ha estat aprovat, segons acord de Ple celebrat el dia 29 de maig de 2006 publicant-se l’edicte inicial al BOPT núm. 127 de 2 de juny de 2006, i el definitiu en el BOPT núm. 149 de 29 de juny de 2006.


Datong Xingainian Homestay Datong Xina - Ofertes d'hotels amb els MILLORS DESCOMPTES EN LÍNIA\nDatong City, Datong, Datong, Xina, 037010 - Veure al mapa\nMés informació sobre Datong Xingainian Homestay\nAl visitar Datong, vosté es sentirà com a casa a Datong Xingainian Homestay, què li ofereix un allotjament de qualitat i un gran servei. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nDatong Xingainian Homestay ofereix un servei impecable i compleix amb totes les exigències dels més experimentats viatgers. L'hotel ofereix habitació familiar per garantir el més gran comfort possible als seus clients.\nGaudiu de les comoditats d'alta gama com ara aparell de televisió LCD/pantalla de plasma, plat de dutxa per tal de relaxar-vos després d'un cansat dia. A més, l'oci que l'hotel ofereix assegurarà que tengui molt a fer durant el dia. Descobreixi una encantadora mescla de servei profesional i ampla gama de característiques a Datong Xingainian Homestay.\nCal que els clients presentin un carnet d'identitat o un passaport oficials i vigents a l'arribada. Cal que informeu el Datong Xingainian Homestay de la vostra hora d’arribada amb antelació. Podeu fer servir l'apartat de Peticions especials en fer la reserva o posar-vos en contacte amb l'allotjament directament mitjançant les dades de contacte que apareixen a la confirmació.


Els estels cauen a terra – BIBLIOTECA PÚBLICA DE SORT\nUn llibre de Denisa Comănescu · Ioana Ieronim\nSeminari de Traducció Poètica a Farrera, XIII (2004)\nEdició a cura de Jana Balacciu Mateu\nInstitució de les Lletres Catalanes, 2008 – 97 pàg.\nBIB-ID 1554300831 – CL P COM\n«Estels, muntanya enllà» – a Farrera\nQuan vaig arribar a Barcelona per primera vegada, fa disset anys, no podia ni remotament pensar que era a l’inici d’un llarg camí ple d’il·lusions, d’experiències i vivències compartides. Un camí que em portaria des de baix cap a dalt, des del mar Mediterrani fins als Pirineus.\nPotser aquest camí s’havia iniciat anys abans en el terreny de la lingüística romànica. Sabia moltes coses sobre la llengua catalana, fins i tot havia llegit bastant en català, textos de lingüística. Però una llengua no és mai només text escrit, i encara menys de filologia, és una cosa viva, compartida per les persones, a casa, a l’escola, al carrer, en la literatura, en el lleure. Vaig arribar-hi empesa per la curiositat científica i en vaig marxar enlluernada, perquè seguint el camí cap a la llengua catalana, vaig topar amb Gaudí, amb Rodoreda i Pere Calders, amb Santa Maria del Pi. Vaig marxar inquieta, amb l’anhel de tornar-hi i «fer coses», anhel aviat convertit en una raó essencial de la meva vida. Cada nou viatge a Barcelona significava més descobriments, més amics, més escriptors catalans llegits i admirats, més personatges i frases seves rondant pel cap, més projectes de traducció de literatura catalana al romanès.\nTot això sembla bastant ensucrat, ho sé, però no ho és i n’assumeixo el risc. I tot plegat va culminar l’any 2004, quan la Institució de les Lletres Catalanes va convidar dues poetes romaneses, Denisa Comănescu i Ioana Ieronim, al Seminari de Traducció Poètica de Farrera, i a mi em tocava acompanyar-les.\nD’antuvi cal dir que, malauradament, les traduccions de literatura romanesa al català són pràcticament inexistents. En el camp de la poesia, les dues poetes són segurament les primeres. De la mateixa generació poètica (els anys vuitanta), totes dues llicenciades en filologia anglesa, amb una sòlida cultura llibresca, però amb veus poètiques molt diferents. Denisa Comănescu ve d’una regió amb gent més expansiva, explosiva, però és mes aviat discreta, reservada, i escriu poemes de to tens, fins i tot dur. La seva poesia és densa en essències, fruit d’un moviment introspectiu, d’una lluita melancòlica, dolorosa, però també lúcida i irònica, per la recuperació del «jo» més enllà de l’ofegadora realitat quotidiana. Nascuda a Transsilvània, una regió amb gent més freda, més lenta, i, a més, educada en un context de cultura alemanya, Ioana Ieronim és una persona volcànica, i poeta insaciable. Ha canviat moltes vegades la seva fòrmula estilística, sempre buscant desxifrar, mitjançant la poesia, el món, l’univers. Ioana Ieronim uneix la memòria profunda amb el present friable, sota la pell del paisatge contemporani veu les arrels mítiques, situa les nocions més abstractes al costat de la vida més humana, etc. I tot això amb un estil franc, transparent, convençuda que aquesta manera de dir les coses en potencia el misteri profund.\nSembla que el «destí» havia decidit compensar l’escassa presència dels escriptors romanesos a Catalunya concedient al nostre seminari una intensitat i una gràcia especials. Dins l’espai de màgia de Farrera, els traductors literaris «experts» (dos catalans enamorats de la cultura romanesa, Xavier Montoliu, el primer lector de llengua catalana a Bucarest, i Joan Llinàs, el lector actual; una romanesa enamorada de la cultura catalana; la professora Adriana Pintori Olivotto – nascuda en una família italiana a Romania, d’on va marxar per venir a Catalunya fa molt de temps, però encara amb un domini de la llengua romandesa impecable -) aprofitaven el «doblatge» de Jordi-Pere Cerdà, Francesc Parcerisas (els dos primers dies), Isidre Martínez Marzo, Amadeu Vidal i Bonafont, Martina Escoda (durant tot el seminari). Què més podien somniar les dues poetes?\nSi l’esquema de treball i la dinàmica de les sessions de traducció van ser respectades, és mèrit de Iolanda Pelegrí, que havia de portar una lluita diària contra les tendències centrífugues de les poetes convidades. Ioana no podia resistir l’impuls de traduir allà mateix algunes poesies d’Isidre Martínez o de compondre poemes dedicats als Pirineus o als col·legues de màgia. Denisa estava acaparada per uns poemes de Francesc Parcerisas o d’Amadeu Vidal i escrivia poemes en anglès dedicats a Lluís Llobet i a Cesca Gelabert, els generosos amfitrions, organitzadors del Centre d’Art i Natura, que es convertien, després dels sopars exquisits oferts per la Cesca, en companyons de llargs debats literaris, durant els quals la paciència inesgotable de l’Isidre aguantava amb serenor la ironia àcida de l’Amadeu, etc. Ens semblava que el temps d’havia aturat: que el món s’havia reduït a la màgia dels Pirineus i de la poesia.\nD’alguna manera així era. Tot just una setmana després, en ocasió de les Jornades de Cultura Catalana a Bucarest, les dues poetes van llegir davant el públic romanès traduccions dels poetes catalans presents al seminari de Farrera. Al cap d’uns mesos, sortia a Bucarest Estels, muntanya enllà, el volumet trilingüe (romanès-català-anglès) de Ioana Ieronim, dedicat al lloc on un grup d’amics de tota la vida buscàvem junts «tantes paraules / com ànimes té el vent / com remors té l’herba i veus la terra / i cants els ocells».\nSegüent La cursa de barques


Avís Legal — Ajuntament de Cava\nAvís Legal https://cava.ddl.net/avis-legal https://cava.ddl.net/@@site-logo/logo.png\nAquest portal, titularitat de l'Ajuntament de Cava, amb NIF P2508300G, amb domicili a Pl. de l'Església, s/n, Alt Urgell, Lleida i telèfon 973384036 (ajuntament@cava.ddl.net) està constituït pels llocs web associats als dominis _________.cat, www.cava.ddl.net.\nAquest lloc web i tots els seus continguts, incloent-hi els textos, imatges, sons, bases de dades, codis i qualsevol altre material, són propietat de l'Ajuntament de Cava i dels ens de gestió vinculats a ella, o de tercers que hagin autoritzat l'ús d'aquests continguts a l'Ajuntament.\nQueda totalment prohibit distribuir, copiar, modificar o trametre tant el contingut com el codi de les pàgines, llevat que es compti amb autorització expressa i per escrit de l'Ajuntament de Cava. La informació que es facilita en aquesta pàgina no pot ser objecte per part dels usuaris de venda o cessió, sota cap concepte, incloent-hi la gratuïta.\nL'usuari es compromet a utilitzar aquest servei sense incórrer en activitats que puguin ser considerades il•lícites o il•legals, que infringeixin els drets de l'Ajuntament de Cava o de tercers, o que puguin atemptar contra les normes vigents. L'Ajuntament de Cava no serà responsable de l'ús per part de tercers de la informació continguda al web, si bé caldrà atenir-se a les prescripcions i advertiments que s'estableixin per a determinats documents i aplicatius.\nL'Ajuntament de Cava donarà estricte compliment a la normativa vigent en cada moment sobre Protecció de Dades de Caràcter Personal i adoptarà les mesures legalment exigibles per a la protecció de les dades de caràcter personal de l'usuari, preservant-ne la seva privacitat i confidencialitat.\nL'Ajuntament de Cava és la responsable de les dades recollides en els seus formularis. En el cas que actui per compte d'alguna Entitat, associació, o altre organisme com a Encarregada del tractament s'indicarà qui n'és el responsable.\nPer a qualsevol consulta o queixa relacionades amb el tractament de les seves dades personals, l'Ajuntament de Cava posa a la seva disposició la bústia (correu@ del DpD) des d'on el Delegat de Protecció de Dades l'atendrà.\nAmb caràcter general, les dades facilitades, un cop finalitzat el motiu que n'ha originat la recollida, seran conservades seguint les instruccions de gestió documental i d'arxiu de l'Ajuntament de Cava\nL'Ajuntament de Cava no garanteix que el web i el servidor estiguin lliures de virus i no es fa responsable dels possibles danys o perjudicis que es puguin derivar d'interferències, omissions, interrupcions, virus informàtics, avaries telefòniques o desconnexions en el funcionament operatiu d'aquest sistema electrònic, motivats per causes alienes a l'ajuntament, de retards o bloquejos en l'ús d'aquest sistema electrònic causats per deficiències o sobrecàrregues de línies telefòniques o sobrecàrregues en el sistema d'Internet o en altres sistemes electrònics, així com també de danys que puguin ser causats per terceres persones mitjançant intromissions il•legítimes fora del control de l'ajuntament\nL'Ajuntament de Cava no serà responsable de la informació que es pugui obtindre a través d'enllaços o que provingui de fonts alienes a aquesta Administració.\nL'Ajuntament de Cava no es fa responsable de la legalitat d'altres llocs web de tercers des dels que es pugui accedir al portal. L'Ajuntament de Cava tampoc respon per la legalitat d'altres llocs web de tercers, que pogueren estar-hi vinculats o enllaçats des d'aquest portal.\nL'Ajuntament de Cava no garanteix la disponibilitat i continuïtat del funcionament del web i dels seus serveis. Quan sigui raonablement possible, s'advertirà prèviament de les interrupcions en el funcionament del web i dels serveis.\nL'Ajuntament de Cava es reserva el dret a modificar unilateralment, en qualsevol moment i sense avís previ, la presentació, configuració i continguts del web, així com també l'oferta de serveis i les condicions que es requereixen per utilitzar-lo.


Ens enllacem amb l’escriptora santfeliuenca JENN DÍAZ – Biblioteca Montserrat Roig\nEns enllacem amb l’escriptora santfeliuenca JENN DÍAZ\nAllà pots gaudir llegint fragments de les novel·les que fins ara té publicades. Amb només 27 anys ja té quatre títols en el mercat: Belfondo, El duelo y la fiesta, Mujer sin hijo i Es un decir. En aquest lloc web també pots accedir a algunes de les seves col·laboracions en premsa digital (Catorze.cat), a revistes com Jot Down, i a diaris generalistes com El Periódico. Ens agraden especialment les seccions “Matrices”, “Exteriores” i “Instrucciones para coger un libro”, on barreja la literatura (poesia, contes, assaig…) i la fotografia d’una manera més que suggeridora.\nL’autora va visitar la nostra biblioteca el passat divendres 24 d’abril, va assistir a una sessió del Club de Lectura per parlar d’un dels seus llibres. La trobada va resultar d’allò més enriquidora, doncs va respondre totes les preguntes que se li van formular d’una manera clara i propera. Fins i tot ens va fer una confidència: la seva darrera novel·la, que es publicarà aviat, està escrita en català.\n2 thoughts on “Ens enllacem amb l’escriptora santfeliuenca JENN DÍAZ”\nMoltes gràcies pel teu comentari, el compartim.


Refugi d'Alta muntanya, Vallter 2000, Girona\nEl 2009 es va celebrar el centenari del refugi d'Ulldeter. L'actual data del 1959, però es va construir en substitució de l'anterior. El primer refugi d'Ulldeter es trobava emplaçat molt a prop del naixement del riu Ter a la carena del Puig dels Lladres. En un lloc privilegiat amb vistes vers la vall del Ter.\nAquell edifici noucentista dissenyat per Jeroni Martorell tenia tot allò que la burgesia catalana, promotora de ciència i cultura d'aleshores, cregué necessari. El xalet refugi d'Ulldeter fóu una construcció emblemàtica endegada per el Centre Excursionista de Catalunya i l'aleshores president Cèsar August Torras. Disposava d'estació colombòfila, menjador, dormitoris, cuina, cambra fosca, observatori científic, lavabos,... Seguint l'ideari de l'època exaltaven el país des del seu paisatge.\nEl 25 de juliol del 1909 durant la “setmana tràgica” es va inaugurar el refugi. Problemes amb els material per una banda i la situació històrica del moment van accelerar el procés de degradació del refugi. El morter no tenia la qualitat necessària i es desfeia progressivament. Malgrat van intentar cobrir-lo amb quitrà per impermeabilitzar-lo, la solució no va ser reeixida. La Guerra Civil del 1936 al 1939, la ocupació del refugi per les milícies alpines i el posterior abandonament van suposar el final del refugi. De manera imparable es va anar ensorrant.\nAvui només queden les restes del que va ser el primer refugi d'aquesta banda dels Pirineus. A mitjans del segle XX es va començar a gestar la idea de tornar a edificar un refugi en un lloc més arrecerat sota el Puig dels Lladres al final del bosc de pi negre. A iniciativa del Centre Excursionista de Catalunya es va dur a terme a mans de l'arquitecte Jordi Bonet, que va optar per un disseny més compacte i adaptat als nous temps. L'actual refugi d'Ulldeter es va inaugurar el 29 de juny del 1959.\nVeure entrevista revista Vertex\nGuillem Fernández - 619 514 159 - 972 192 004 - reserves@ulldeter.net


Portal AquíBerguedà.cat - Bífidus Produccions\nBífidus Produccions s’encarrega de la gestió del web AquíBerguedà.cat, portal de referència informativa al Berguedà. És el portal de la revista Aquí Berguedà. S’hi poden trobar totes les notícies de la comarca, complementat amb àudios, imatges i vídeos. Igualment, té presència a les xarxes socials Facebook, Twitter i Google+, per tal d’acostar l’actualitat de la comarca als nous mitjans de recepció d’informació. A més de ser un portal informatiu, fa alhora de web de Ràdio Berga, amb les emissions en directe, els podcasts i tots els continguts que genera.\nLa web més visitada del Berguedà… i la més premiada\nAquí Berguedà és la pàgina web líder en visites al Berguedà, amb una mitjana de més de 10.000 usuaris únics al mes, segons certifiquen les dades de l’OJD Interactiva. A més, ha estat guardonada amb el premi Innova de la Diputació de Barcelona al millor mitjà local de Catalunya (Veure vídeo).\nTambé al mòbil\nLa web ha estat programada utilitzant un disseny flexible que permet que tot el contingut de la pàgina es visualitzi adaptat a la pantalla del dispositiu, sigui mòbil, tauleta o ordinador. A més, també es pot descarregar l’aplicació d’AquíBerguedà.cat per a telèfons intel·ligents Android. Permet rebre totes les notícies del portal directament al telèfon sense necessitat d’haver d’accedir al web a través del navegador.\nAQUÍBERGUEDÀ.CAT FORMA PART DE


Entrevista a Carlos Macías -@RevistaTreball\nEntrevista a Carlos Macías Revisat per Revista Treball a març 20 . “Catalunya està liderant el rànking de la vergonya” [divide] Carlos Macías Portaveu de la PAH [divide] Entrevistar a un activista de la PAH és entrevistar a alg “Catalunya està liderant el rànking de la vergonya” [divide] Carlos Macías Portaveu de la PAH [divide] Entrevistar a un activista de la PAH és entrevistar a alg Rating: 0\nEsteu aquí: Home » Entrevistes » Entrevista a Carlos Macías\n“Catalunya està liderant el rànking de la vergonya”\nEntrevistar a un activista de la PAH és entrevistar a algú que defensa amb una passió contagiosa la seva reivindicació: no consentir que “invisibilitzin” el sofriment de milers de persones que pateixen, la majoria d’elles com a conseqüència d’haver perdut la feina, l’angoixa que els hi arravatin casa seva. El Carlos “manega” xifres, informes i ho acompanya sempre amb casos reals, persones amb les que conviu i lluita diàriament a les assemblees de la PAH. Actualment, a més d’estar “promocionant” la ILP, està activament implicat en donar a conèixer l’impacte sobre la salut – i especialment als infants- que provoquen la manca d’un habitatge digne i els desnonaments\nCom va la recollida de signatures.\nFa dos mesos que vam començar i va molt bé. Diàriament tenim arreu del territori a 72 PAH’s recollint signatures i ens expliquen que la gent de seguida es presten a donar-hi suport. Estem assolint un dels objectius d’aquesta ILP, que és fer sensibilització al carrer. El més difícil és incidir en l’agenda política i mediàtica. Per això hem promogut la ILP amb l’Aliança contra la Pobresa Energètica, perquè tenim dret a un sostre, però si no es tenen garantits els subministres, aquest no és un habitatge digne. Ens estem trobant persones que han pogut solucionar la dació en pagament i han aconseguit un lloguer assequible i ara el problema més gran que tenen és que els hi estan tallant els subministres. L’habitatge digne ha de ser tenir un sostre que, amb lloguer i subministres, no passi del 30% dels ingressos.\nI a més de la recollida de signatures, penseu en altres accions?\nEstem pensant en tres diferents moments: una manifestació, per demostrar el suport al carrer; un acte cultural festiu reivindicatiu i, més endavant, una jornada de debat polític sobre la situació de l’habitatge a Catalunya, que permeti per una banda mostrar la ILP com a mesura per pal·liar l’emergència social i també abordar el model de l’habitatge a Catalunya més enllà de l’emergència que estem vivint.\nEns has explicat la bona acollida d’aquesta ILP entre la ciutadania. Però en l’àmbit polític, quins són els suports?\nHem fet una primera ronda d’entrevistes amb els grups parlamentaris, i en principi tots diuen donar-hi suport, menys el PP, que no ens han rebut – tampoc em sorprèn després de la ILP estatal- i CiU, que de moment oficialment a la reunió “ni si ni no”. Ens hem trobat en debats públics, per exemple l’altra dia al Punt.cat amb el conseller Vila, que comencen a utilitzar l’excusa competencial i de l’estat propi. I nosaltres els hi diem que en un context en el que s’està plantejant la definició del país, l’excusa competencial i condicionar a aprovar aquesta ILP a tenir un estat propi no es acceptable. La Generalitat té les competències, ho diem el grup promotor, però coptem també amb l’aval dels Serveis Jurídics i de la Mesa del Parlament. Però a més a més tenim un informe del Consell de l’Advocacia de Catalunya i del Col·legi d’Advocats de Barcelona que ho confirma. Per tant, les excuses competencials no serviran.\nÉs tenen les competències, això ho sabem, però creus que vindran amb l’excusa dels recursos?\nCatalunya està liderant el “ranking” de la vergonya a nivell estatal, és on més execucions hipotecaries s’han iniciat des del 2007, segons el Consell del Poder Judicial, més de 116.000 execucions i acumulem més de 50.000 desnonaments. Actualment ens estem trobant, no només a les assembles, sinó també apareix en les dades proporcionades pel CGPJ, que hi ha més desnonaments de lloguer que d’hipoteca i aquesta ILP també vol donar resposta als desnonaments de lloguer.\nA Catalunya hi ha més 450.000 pisos buits, segons l’INE, més de 100.000 en mans d’entitats financeres, nosaltres diem: “comenceu per aquests!” Ho permet la Llei catalana del Dret a l’Habitatge. Es tenen les eines per crear un parc de lloguer social amb aquests pisos. No pot ser que a Catalunya el parc de lloguer social sigui de l’1% quan la mitjana europea és del 18%. Hi ha recursos, “doncs ves a buscar-los” i això es fa limitant els privilegis d’uns pocs i garantint l’accés a drets de totes.


La Direcció General de Joventut destina 1,5 M d'euros als ens locals de les comarques gironines per a desplegar polítiques de joventut\nAmb aquest import es financen 145 ajuntaments i 8 consells comarcals gironins el 2019 per a executar Plans Locals i Comarcals de Joventut.\nLa Direcció General de Joventut (DGJ) destina aquest 2019 un total d’1.509.825 euros a 145 ajuntaments i 8 consells comarcals de les comarques gironines per a desplegar polítiques destinades específicament als i les joves de 16 a 29 anys que viuen a la demarcació, que l’any passat sumaven 111.110 persones.\nEn concret, 283.236 euros són per als serveis comarcals de joventut, que es destinen a inspeccionar les instal·lacions juvenils, seguir les activitats d’educació en el lleure o contractar el tècnic comarcal de joventut; 276.000 euros més són per al funcionament de les Oficines Joves, on els professionals assessoren els joves de cada comarca en tots els àmbits vitals; i 950.589 euros més s’inverteixen en Plans Locals o Comarcals de Joventut, que són les eines del món local per a planificar i desplegar accions que facilitin la inclusió, l’emancipació i l’apoderament del jovent.\nAquesta partida es destina als vuit consells comarcals, a 139 municipis gironins de menys de 20.000 habitants, així com a sis municipis gironins de més de 20.000 habitants: Girona, Salt, Lloret de Mar, Olot, Palafrugell i Sant Feliu de Guíxols.\nSón dades que ha donat a conèixer la secretària d’Infància, Adolescència i Joventut, Georgina Oliva, durant la trobada “Som Joventut” de regidors/es i consellers/es comarcals de joventut de les comarques gironines que la DGJ ha organitzat aquest dissabte al matí a l’Edifici de la Generalitat a Girona. Ho ha fet acompanyada del delegat del Govern a Girona, Pere Vila.\nPer Georgina Oliva, l’aposta del Govern pel món local és “l’expressió de la voluntat política per desenvolupar polítiques nacionals de joventut seguint criteris de proximitat, equilibri territorial, transparència i coordinació institucional”. En aquest sentit, Oliva ha indicat que les subvencions arriben tant a municipis molt poblats com a municipis petits que disposen de molts pocs recursos per a fer les seves pròpies polítiques de joventut.


Detenen un home per vendre droga en un pis de Figueres La República\nDetenen un home per vendre droga en un pis de Figueres\nACN Figueres.-Els Mossos d’Esquadra han detingut un home de 35 anys a Figueres, de nacionalitat espanyola i veí de del mateix municipi, per vendre substàncies estupefaents en un pis de […]\nACN Figueres.-Els Mossos d’Esquadra han detingut un home de 35 anys a Figueres, de nacionalitat espanyola i veí de del mateix municipi, per vendre substàncies estupefaents en un pis de la capital de l’Alt Empordà. La detenció es va produir el dijous 4 d’abril, quan diversos agents de paisà controlaven el domicili, situat al carrer de Barcelona, perquè tenien sospites que s’hi traficaven drogues. Després de veure com dues persones sortien amb una bossa amb haixix i un embolcall amb marihuana, van procedir a la detenció del propietari del pis per la seva presumpta relació amb un delicte de tràfic de drogues. L’home, que tenia antecedents, va passar a disposició judicial i el jutjat de guàrdia el va deixar en llibertat amb càrrecs.\nUn dia abans de la detenció, els Mossos d’Esquadra van situar-se en una zona propera a l’habitatge cap a les vuit del vespre del dijous 4 d’abril. Allà, van veure com un home entrava en un bloc de pisos i poc després en tornava a sortir. Els Mossos el van identificar i van comprovar que acabava de comprar una bossa d’haixix. Minuts després, un altre home va fer el mateix i el segon portava a sobre un embolcall amb marihuana. En tots dos casos, van comissar les substàncies estupefaents que els dos homes havien acabat de comprar.Posteriorment van procedir a fer diverses indagacions per conèixer qui era el propietari de l’habitatge on es venia la droga. Com a resultat de les investigacions fetes pels agents, van procedir a detenir l’home de 35 anys el divendres 5 d’abril. El dissabte 6 va passar a disposició judicial, però el jutjat d’instrucció en funcions de guàrdia de Figueres en va decretar la llibertat amb càrrecs.


Extremadura? No gràcies | Pere Sàbat\n← Enviem-hi els Mossos!\nQue passi el primer →\nPublicat el 30 Juliol 2008 per peresabat\nEn un temps en què les males noticies pel que fa al panorama nacional afloren de manera incontrolada, és d’agrair que de tant en tant n’aparegui alguna de positiva. Dic positiva i no bona, perquè la resistència només pot ser positiva, la resistència mai pot ser bona.\nDes de fa vuit mesos el Grupo Zeta està buscant un inversor perquè s’afegeixi a l’accionariat del holding periodístic per tal de fer front a les pèrdues així com també per poder donar un nou impuls al grup de comunicació.\nTot i que primerament només es volia un accionista nou que pogués fer-se càrrec de no més del 30% de les accions, al final es va arribar a un acord amb un grup empresarial per el 80% del holding, deixant-ne al marge la divisió d’audiovisual.\nAbans de dir el perquè és una notícia positiva, recordar que el Grupo Zeta és l’empresa editora de El Periòdico de Catalunya i del diari Sport entre d’altres publicacions. Doncs bé, el Grupo Zeta al final de negociar amb diferents empreses, com s’ha dit, es va arribar a un principi d’acord amb un empresari d’Extremadura per la venda del grup. La notícia positiva és que aquesta venda no s’ha produït.\nNo és que tingui res en contra del grup empresarial del Senyor Gallardo, però sí que em preocupava que el diari més llegit de Catalunya caigués en mans encara més unionistes que les actuals. És cert que El Periòdico no té una línia editorial que sigui gaire coincident amb la que aquest bloc predica, però la perspectiva de què la línia del rotatiu es veiés deformada, era un element de gran importància i preocupació.\nNo ens enganyem, la opinió pública es fonamenta a partir de les editorials dels diaris, i tots en som víctimes amb més o menys grau. Tothom coneix algú que simplement es limita a repetir com un lloro el que diu un cert diari. Aquest és el seu poder, i la veritat, que aquest poder fos en mans d’algú pròxim a Rodríguez Ibarra no feia gaire gràcia.\nI menys gràcia quan per exemple es veu que El Periòdico és el diari més llegit per els votants d’Esquerra. El desastre que hagués significat aquesta venda hauria estat majúscul.\nRepeteixo, la no venda de Zeta a Extremadura és una notícia positiva, però no deixa de ser una notícia de resistència. Una notícia bona seria que un grup nacionalment català hagués comprat el Grupo Zeta, aquesta seria una notícia que permetria anar endavant, però la notícia de la que parlem és una notícia de resistència. I això ens hauria de fer reflexionar.\nHem de passar de la resistència estèril a l’acció eficient, hem de passar de demanar perdó i de la pedagogia a la pràctica constructiva, hem de passar del peix al cove als fets consumats.\nUna bona notícia per als vençuts, una notícia positiva per als que guanyaran.


Alternativa | 07 Setembre, 2007 06:00 | Compartir:\nRàbia, sent ràbia al veure tantes i tantes noies somiant per ser models. Aspirant a ser vistes i admirades damunt tarimes i passarel·les, a ser víctimes d’objectius de càmeres de fotos. Desitjant ser un objecte, un maniquí al que posen uns draps i li diuen camina fins a la línia, somriu, fes una volta, no somriguis, mou més el cul. Robots al servei d’una indústria feta per al consum desmesurat, que canvia cada tres mesos per produir i produir cada cop més i així canviar l’estètica mundial cada poc temps.\nElles només són cossos obsessionats amb la perfecció sense saber que la perfecció no existeix.\nCossos infeliços a la recerca de l’estereotip, ments engarjolades per tanta i tanta merda que els venen de petites. Cartells, revistes, programes... tots els agents possibles bombardegen els seus cervells per a crear petites màquines de consum i dieta per estar “guapa i a la moda”.\nNines abocades a la malnutrició i a la gana per tal d’arribar un dia a ser “la més guapa”, a poder desfilar i sentir-se “les reines”. Cossos abocats a un destí natural al que es neguen a arribar amb cremetes i obsessió. Ments que un dia hauran d’acceptar que el cul ja no és a l’alçada “correcta”, que les mames ja no són perfectes i han caigut, que la pell no és tan fina i que les faccions s’endureixen. Ments que hauran d’acceptar que el pas del temps deixa empremta en l’esser humà.\nTot ofert i fomentat en la televisió. Tu sí. Tu no. Llàgrimes de somnis esfumats. Nines destrossades perquè el presentador de torn els ha dit que van mal vestides, que no donen la talla, o que simplement no valen per ser models.\nI qui són ells per dir tu si o tu no? Doncs els mateixos que són culpables d’esclavitzar a aquestes i moltes d’altres nines des de que neixen fins a d’irremeiable caiguda corporal.\nImatges de http://www.genciencia.com/ i www.cuatro.com


El candidat del PPC no surt al baròmetre - Notícies Política - Notícies Política - e-notícies\nPolítica · 25 d'Octubre de 2011. 16:36h.\nEl candidat del PPC no surt al baròmetre\nJorge Fernández exigeix una rectificació i diu que l'error del CEO "resulta molt significatiu"\nEl cap de llista del PPC per Barcelona de cara a les properes eleccions generals, Jorge Fernández Díaz, no surt a l'enquesta del Centre d'Estudis d'Opinió (CEO). El popular, doncs, és l'únic candidat que no figura a les preguntes del sondeig de la Generalitat.\nEl Govern, mitjançant el seu portaveu, Francesc Homs, s'ha justificat al·legant que "quan he mirat l'enquesta m'ha cridat l'atenció que no hi fos i he preguntat al CEO el perquè no hi és el candidat del PPC. El CEO envia als grups parlamentaris un escrit demanant quins són els líders del partit que volen que siguin valorats i segons m'han dit el paper es va enviar quan el senyor Fernández Díaz no era candidat". "Si això causés algun perjudici es demanen excuses", ha afegit.\nPer la seva banda, Jorge Fernández ha reclamat una rectificació del baròmetre i considera que "mentre totes les enquestes publicades fins ara als mitjans de comunicació atorguen un important increment del suport al Partit Popular, resulta molt significatiu que l'únic candidat que no surt al baròmetre del CEO sigui el del PPC".\nTanmateix, el candidat considera "sorprenent" que mentre les preocupacions dels catalans són la crisi, l'atur i l'economia, "el Govern d'Artur Mas insisteix en preguntar als ciutadans sobre la seva postura respecte a la independència de Catalunya". Per aquest motiu Jorge Fernández considera "poc creïble" aquest sondeix, "i l'absència d'un dels candidats en el baròmetre posa també de manifest la manipulació que fan els responsables del CEO d'aquest baròmetre".\nJorge Fernández, en una imatge d'arxiu\nEl PPC només va demanar la valoració de Sánchez-Camacho\n"Un diputat que es diu?"\nSolidaritat s'emmiralla en Bildu\n#2 gemma, bcn, 25/10/2011 - 21:15\nTranquils, nois, tranquils. Que no veieu que cada dia som més els que veuen com a única sortida la independència de Catalunya? Mireu les enquestes o parleu amb la gent de la vostra feina. Cada cop hi ha menys espanyols a catalunya\n#2.1 Don Pelayo, España, 27/10/2011 - 00:18\nDonde trabajas tú Gemma? En la Generalitat? Mossos d´Esquadra? o en la sede de ERC en Barcelona? Yo de ti, saldría un poco más a la calle...verías que hay muchos más españoles de los q tú te crees en Cataluña.\n#1 amoscaciques, Girona, 25/10/2011 - 19:29\nTranquils,nois, tranquils. Que no veieu que aquest sondeig no és més que una estratègia de CiU? Tots ho sabem que hi ha molts independentistes a Catalunya, provablement ara mateix, estiguin entre el 30 o 35% de la població catalana. Però els que volem seguir sent espanyols som més.


Confeccions Castellà - EMPRESA\ncosto source read article Iphone rete dati cellulare Software gratis Iphone 6 Plus rigenerato cosa controllare click here Cosa controllare su un iphone usato Spiare Come intercettare Software spia android whatsapp Spiare contatti whatsapp a distanza Come verificare se iphone 8 è originale Trovare password wifi per ipad visit web page Impossibile attivare la rete dati cellulare iphone 6 wind Software spia Come spiare whatsapp iphone 6s click Controllare pc con iphone Localizzazione tramite numero di cellulare Iphone 7 Plus spagnolo bloccato Come bloccare cellulare rubato con imei Cellulare simile Come controllare whatsapp di unaltro utente just click for source Applicazione per spiare sms iphone Come faccio Recuperare messaggi cancellati iphone 7 Plus gratis Rubare password wifi con iphone 6s Plus just click for source Localizzare cellulare android imei como ver conversaciones de whatsapp en facebook can galaxy note 4 read text messages free nokia\nHistòria de Confeccions castellà\nEl projecte familiar Conf. Castellà neix el 1981 , com a iniciativa de Fco Castellà i la seva dona Lola, després d'una llarga i pesada trajectòria d'anar pels mercats de les localitats properes a Tortosa. Trajectòria dedicada a la venda ambulant de roba durant una pila d'anys especialment durs.\nAmb la incorporació de les seves filles Encarna i Merce al món de la moda, Castellà inaugura la seva primera botiga de roba. Una superfície de 90 metres quadrats, situada al casc antic de Tortosa, concretament, al carrer de la Mercè.\nAviat, la extraordinària acollida rebuda pels clients vinguts de tota la comarca , ens porta a traslladar-nos a un altre punt de venda : l'emblemàtic "Edifici Siboni", situat al carrer de l'Àngel amb una superfície de venda de 400 metres quadrats.\nArribat l'any 2001 i amb l'ànim de continuar evolucionant i gràcies al creixement en les vendes i al treball realitzat per l'equip format per la família Castellà, els marits de les filles (Ximo i Fede) i les treballadores, ens traslladem en la nostra actual ubicació, av. Generalitat 78, amb 900 metres quadrats dedicats a la venda de roba i complements .\nEl nostre ventall de clients és molt ampli, possiblement a causa del tret diferencial de poder vestir a tota una família sencera per a qualsevol ocasió. Oferim des de moda per a un esdeveniment especial, fins a la roba avantguardista del dia a dia, vestim nens i nenes de qualsevol edat, joves, no tan joves, complements i roba per a la llar.\nSom una referència a les Terres de l'Ebre per ser una de les superfícies de moda MULTIMARCA més grans, on cuidem i aconsellem, si així ho desitgen, als nostres clients, sempre fidels a la nostra manera de treballar.\nMODA + + BONA QUALITAT + + BON SERVEI i ATENCIÓ + + MILLOR PREU\nTel/Fax:977 445 899\nAvinguda de la Generalitat, 78\nTortosa 43500 (Tarragona)\n© Confeccions Castellà 2018


Tenir el temps per optimitzar les barres laterals de WordPress al vostre lloc per obtenir un millor trànsit i conversions hauria de ser una de les vostres prioritats a més de crear contingut atractiu per atraure nous lectors. Sovint es deixen de banda les barres laterals perquè no entenem la seva veritable funció. Els considerem mers accessoris de pàgines web i publicacions. Així, no veiem les nostres barres laterals com una eina potent per a un bon compromís amb els usuaris.\nEn aquest article, exposo breument quines són les barres laterals i els elements comuns. També presentaré alguns consells per optimitzar les barres laterals per a un bon compromís amb els usuaris, que poden generar un millor trànsit i conversions.\n0.1 La veritable funció de les barres laterals de WordPress\n1 1. Limitar el nombre de widgets mostrats\n1.1 Ginys Comuns de la barra lateral de WordPress\n1.2 Important: assegureu-vos que els widgets no siguin redundants\n1.3 Utilitzeu altres àrees preparades per a widgets (com ara la capçalera o el peu de pàgina)\n1.4 Considereu els dispositius que utilitza el vostre públic\n2 2. Personalitzar barres laterals per pàgina o publicació\n3 3. Utilitzeu widgets flotants\n4 Assoleix el teu objectiu d’optimitzar les barres laterals de WordPress de manera eficient\n4.1 Pas 1: comprendre què volen els vostres clients i les vostres necessitats empresarials\n4.2 Pas 2: trieu les millors eines per crear un lloc web altament atractiu\n4.3 Pas 3: trieu un disseny per a la funcionalitat i l’estil\n4.4 Paraules finals sobre com optimitzar les barres laterals de WordPress\nLa veritable funció de les barres laterals de WordPress\nLes barres laterals de WordPress mostren informació diferent del contingut principal d’una pàgina web determinada. Aquests espais limitats es troben a qualsevol o als dos costats d’una pàgina i ofereixen una llar a ginys que mostren els nostres anuncis, menú de navegació, calendari, publicacions recents, etc..\nQuins ginys de la barra lateral són rellevants per al contingut principal?\nTot i això, malgrat el seu espai limitat, molts usuaris acostumen a omplir barres laterals amb el màxim de widgets possibles. Un dels motius és adaptar les necessitats i preferències dels usuaris del lloc. Per tant, un gestor de llocs pot desitjar que aquests widgets estiguin disponibles només en cas que un lector els necessiti. A més, és la manera més convenient de fer. Al final, la pàgina té una sobrecoberta. Els usuaris poden sentir-se desbordats amb massa informació o, fins i tot, interpretar el lloc com a “spam”. El resultat sovint és negatiu: els usuaris marxen i no hi tornen.\nAquesta situació il·lustra com les barres laterals de WordPress s’han convertit en una de les parts més descuidades d’una pàgina web. Per tant, trobe a faltar la seva veritable funció. És a dir, només contenim els ginys més rellevants per al contingut principal, que, a canvi, ajuden a augmentar la participació dels usuaris. Tots sabem que un bon compromís amb els usuaris es tradueix en augment del trànsit i en millors possibilitats de conversions.\nPer assegurar-vos que no perdreu el públic i que esteu aprofitant les barres laterals, a continuació, es mostren uns quants consells fàcils per optimitzar les barres laterals de WordPress al vostre lloc..\n1. Limitar el nombre de widgets mostrats\nTireu temps per decidir quins ginys heu de posar a les barres laterals. Pot ser una mica difícil, ho sé. Amb tants widgets de WordPress disponibles, és possible que tinguis la temptació d’afegir-ne tants com puguis a les barres laterals. Sí, és la manera més convenient de fer. Penseu que no farà cap mal, però heu visitat una pàgina del bloc que inclou diversos anuncis, text i widgets predeterminats enramats a la barra lateral? En cas afirmatiu, com va ser l’experiència? Jo mateix trobo que les pàgines amb aspecte enrevessat són força aclaparadores. Prefereixo una pàgina una mica menys complicada de veure, per tant ressalta el contingut principal; i els continguts són tanmateix al seu lloc i són fàcilment accessibles sense ser massa intrusos.\nPer ajudar-vos a decidir què ubicar a les barres laterals, potser és una bona idea mirar alguns dels llocs més populars i observar quins widgets tenen en comú. Això és exactament el que vaig fer. Vaig buscar aproximadament 75 llocs web i vaig descobrir que 43 dels que tenien barres laterals a les seves pàgines de blocs utilitzaven habitualment els ginys següents.\nGinys Comuns de la barra lateral de WordPress\nButlletí d’inclusió del butlletí\nMenú de navegació d’enllaços interns\nPublicacions populars / de moda\nMissatges recents / recents\nPer descomptat, podeu desviar-vos de la pràctica comuna, perquè el que és important és que prengueu una decisió basada en consideracions acurades sobre el que necessiten les vostres pàgines..\nImportant: assegureu-vos que els widgets no siguin redundants\nEstudieu detingudament què és cada widget per assegurar-vos que les seves funcions són úniques. No necessiteu 5 ginys socials diferents només perquè semblen lleugerament diferents. Una n’hi ha prou.\nUtilitzeu altres àrees preparades per a widgets (com ara la capçalera o el peu de pàgina)\nD’aquesta manera, no satureu els vostres ginys a les barres laterals. També podeu voler que un o dos widgets importants apareguin simultàniament a les barres laterals, a la capçalera i al peu de pàgina. Els usuaris poden accedir-hi fàcilment allà on es trobin a la pàgina. En cas contrari, podeu tenir fixats, enganxosos i flotables aquells widgets importants. Més informació sobre això més endavant.\nConsidereu els dispositius que utilitza el vostre públic\nLa majoria d’usuaris web prefereixen navegar pels seus dispositius mòbils. Voleu assegurar-vos que les pàgines no es veuen amuntegades per widgets de petites pantalles de dispositius mòbils. Tot i que els millors temes de WordPress haurien de respondre del tot, sempre podeu utilitzar les eines de desenvolupament del navegador web (aquí es mostra La guia de Chrome) o una eina premium com CrossBrowserTesting per visualitzar i provar el vostre lloc. D’aquesta manera podeu assegurar-vos d’optimitzar les barres laterals de WordPress en les mides de pantalla comunes.\nNo voldreu que les vostres pàgines quedin aglutinades en posar massa widgets a la barra lateral.\n2. Personalitzar barres laterals per pàgina o publicació\nPer reiterar, la rellevància és clau (quan optimitzeu les barres laterals de WordPress, així com quan es tracta de gairebé tots els altres aspectes del vostre lloc). Quins dels ginys escollits són rellevants per a una pàgina o publicació específica? Haurien de ser els únics que es presentessin. Per exemple, no totes les pàgines han de mostrar el widget de la publicació recent; no totes les publicacions han de mostrar la bio de cert autor; i potser totes les pàgines haurien de tenir el vostre inactiu de correu electrònic.\n3. Utilitzeu widgets flotants\nFeu que aquests widgets importants (o fins i tot una barra lateral completa) segueixin els vostres usuaris mentre es desplacen cap amunt i cap avall per la pàgina. Aquests ginys fixos, enganxosos i flotants faciliten la presa d’acció als usuaris sempre que senten la necessitat. Poden fer-ho independentment d’on estiguin a la pàgina. No hi ha més desplaçament cap a la barra lateral o cap avall fins al peu de pàgina per obtenir un control amb aquells widgets amb els quals necessiten interactuar.\nAvui en dia, la majoria de les pàgines de publicacions del bloc tenen widgets fixos, principalment enllaços de xarxes socials i barres de navegació. També podeu convertir els ginys flotants en botons de trucada a l’acció fent-los clic en un racó de la pàgina. N’hi ha prou amb afegir una diapositiva o una animació emergent al clic (en lloc de fer-los aparèixer per sobre del contingut principal).\nAssoleix el teu objectiu d’optimitzar les barres laterals de WordPress de manera eficient\nAra que heu après algunes de les maneres d’optimitzar les barres laterals de WordPress, mirem les coses que heu de tenir i fer per assolir-les.\nPas 1: comprendre què volen els vostres clients i les vostres necessitats empresarials\nEnteneu què busquen els visitants del vostre lloc i sabeu que teniu el que busquen. Tot el que heu de fer és assegurar-vos que les barres laterals els guien mentre exploren els vostres llocs web per obtenir la informació o els productes que necessiten. No voldreu que els allunyeu.\nPas 2: trieu les millors eines per crear un lloc web altament atractiu\nTrieu plugins que us ajudaran a estalviar temps dissenyant i programant cada part del vostre lloc web, incloses les vostres barres laterals. Tot i que certament podríeu augmentar un desenvolupador per crear alguna cosa personalitzada, ja hi ha tones d’opcions fantàstiques. Entre una àmplia gamma de plugins disponibles al dipòsit de WordPress, podeu triar el que millor s’adapti a les vostres necessitats. Hi ha complements dedicats a gestionar les vostres barres i widgets de WordPress amb menys treballs de codificació o cap.\nPer exemple, un complement anomenat Opcions de widget, que està disponible de forma gratuïta al dipòsit de WordPress, us permet realitzar tasques senzilles i complexes de gestió de widgets, des del control de visibilitat (restriccions de pàgina, publicacions, dispositius i usuaris), estil, animació, fins a assistència del creador de pàgines.\nOculta o mostra fàcilment un widget a qualsevol de les pàgines de WordPress.\nUna de les característiques principals de les Opcions de widget és el control de visibilitat de widget a les pàgines i publicacions. Amb aquesta funció, podeu limitar el nombre de ginys que només es mostren i personalitzar les barres laterals per pàgina o publicació. A més, aquest complement gratuït també controla la visibilitat dels ginys per tipus de dispositiu: mòbil, tauleta o escriptori. Això resulta molt útil quan heu de controlar el nombre de widgets que apareixen a les minúscules pantalles dels dispositius mòbils.\nPer a funcions (i suport) més potents, considereu l’actualització a Opcions de widget Premium. Inclou opcions afegides per a estils de ginys, ginys enganxosos, caché, enllaços de widgets personalitzats, opcions de permisos i molt més.\nPer què haureu d’utilitzar un complement de gestió de widgets i barres laterals? Perquè negocis hauria de prendre seriosament la creació de contingut i la promoció de productes. Una de les vostres prioritats és dissenyar un lloc web en sintonia amb la marca i els visitants del lloc. Heu de trobar la manera de complir el vostre objectiu d’entregar llocs web altament atractius de manera eficient en termes de temps i diners.\nHi ha molts complements de WordPress disponibles de forma gratuïta o gratuïta, i la majoria estan dissenyats per permetre-vos gestionar els vostres llocs de WordPress amb menys treballs de codificació o res. Ja han quedat els dies en què has de passar llargues hores programant cada part dels vostres llocs web. A més, no hi ha plugins amb un sol nombre o un nombre limitat de funcions; Tots els complements integrats són inactius. Perquè utilitzar aquest tipus de complements significa menys diners per gastar i no canviar d’un complement a un altre. Així doncs, val molt la pena utilitzar un únic complement per optimitzar les barres laterals de WordPress a tot el vostre lloc.\nPas 3: trieu un disseny per a la funcionalitat i l’estil\nLa gent vol la manera més senzilla i ràpida d’obtenir la informació que necessita. Pel que fa a les barres laterals, si trieu una barra de 2 laterals, una barra lateral o una disposició de barra no lateral, considereu com aquesta elecció afectarà la funcionalitat general de les vostres pàgines. Recordeu que les barres laterals han d’ajudar els usuaris del lloc a implicar-se. Si opteu per una disposició de barra no lateral, assegureu-vos de posar aquests widgets de forma adequada per ajudar els usuaris a explorar fàcilment el vostre lloc..\nParaules finals sobre com optimitzar les barres laterals de WordPress\nGràcies per llegir! Espero que aquest article us ajudi a comprendre que les barres laterals de WordPress no són només accessoris a les nostres pàgines web. Juguen un paper vital per aconseguir un millor trànsit i conversions.\nLes barres laterals són àrees importants del vostre lloc web que sovint es poden


ERC vol que el govern espanyol pagui als ajuntaments el fons covid promès de 5.000 milions d’euros; un, per a Sabadell | Diari Sant Quirze - News SQ\nInici » a-ultimesnoticies » ERC vol que el govern espanyol pagui als ajuntaments el fons covid promès de 5.000 milions d’euros; un, per a Sabadell\nERC vol que el govern espanyol pagui als ajuntaments el fons covid promès de 5.000 milions d’euros; un, per a Sabadell\nLa moció republicana al Ple de dimarts proposa que l’Ajuntament insti l’executiu estatal a prorrogar la suspensió de les regles fiscals\nÈlia Soriano-Costa: «El govern espanyol fa servir els ajuntaments com a autèntics bancs: els trasllada el dèficit resultant dels seus propis impostos»\nPOLÍTICA. El grup municipal d’Esquerra Republicana a l’Ajuntament de Sabadell, el principal de l’oposició, proposa que la institució exigeixi a l’executiu central que compleixi la promesa de la ministra d’Hisenda de crear un fons covid de 5.000 milions d’euros per als ajuntaments, un milió dels quals beneficiaria Sabadell, aproximadament.\nAquest és l’acord principal de la moció que els republicans defensaran al Ple de dimarts. El text també planteja que el consistori insti el govern espanyol a aprovar al Congrés dels Diputats una pròrroga de l’actual suspensió de les regles fiscals per a l’any 2022.\nMantenir suspeses les regles fiscals\nA més, ERC proposa que el consistori demani el govern espanyol que assumeixi les liquidacions negatives del model de finançament local causades per la crisi covid els exercicis 2020 i 2021, i que la ciutat apressi el gabinet del PSOE i Podemos a definir l’import dels lliuraments a compte als municipis per al 2022 amb l’exigència que no sigui, «en cap cas», inferior al del 2021.\nMenys ingressos, més despeses\nLa portaveu adjunta d’Esquerra Republicana, Èlia Soriano-Costa, ha recordat: «L’esclat de la pandèmia va comportar una recessió econòmica sense precedents que ha impactat sobre les finances públiques de totes les administracions. D’una banda l’aturada de nombrosos sectors econòmics ha comportat una reducció dels ingressos tributaris. Per contra, la necessitat d’atendre l’emergència social derivada de la crisi ha comportat una major despesa pública».\nSoriano-Costa ha afegit: «L’estructura del model de finançament local fa que només el govern central disposi de les eines necessàries per finançar aquest dèficit a llarg termini, restablint així el principi de suficiència financera per al conjunt de les administracions. Si bé Madrid va articular un mecanisme en favor de les comunitats autònomes, probablement insuficient, en el cas dels ajuntaments no va transferir ni un euro addicional al que ja estava previst abans de la pandèmia. Això, malgrat que s’havia compromès inicialment a transferir un fons covid de 5.000 milions d’euros». I ha explicat: «Per entendre’ns, ¿què passaria si no es prenen les mesures proposades? Doncs que el govern espanyol fa servir els ajuntaments com a autèntics bancs: els trasllada el dèficit resultant dels seus propis impostos com l’IRPF, l’IVA o Societats. Això obliga l’administració més propera a la ciutadania a finançar la que té les eines de recaptació, cosa que ja van intentar amb els romanents. La Federació de Municipis ja ha avançat que serien al voltant de 3.000 milions d’euros el que haurien de retornar els ajuntaments».\nLa portaveu adjunta republicana ha reblat: «Limitar-nos a una aplicació estricta del que recull el model de finançament condemnarà els ajuntaments a aplicar retallades immediates sobre els seus pressupostos, cosa que xoca frontalment amb el consens polític de que cal afrontar aquesta crisi amb una recepta ben diferent al que es va fer a la crisi del 2008 i que ens va condemnar a una recessió estructural que es va allargar en el temps».\nDiari Sant Quirze Èlia Soriano-Costa ERC Sabadell Marc Serrano News SQ Sabadell\t2021-09-10


Una cinquantena d’entitats rebutgen la nova terminal de creuers\nVeïns en Línia\t| Actualitzat el 06 Novembre 2017 a les 08:05\nUna imatge de la protesta del 24 d’octubre. Foto: Paco Freire\nMés d’una cinquantena d’entitats, entre les quals hi ha l’Assemblea de Barris per un Turisme Sostenible (ABTS) i la Federació d’Associacions de Veïns de Barcelona (FAVB), van demanar el passat 24 d’octubre que no es construeixi la nova terminal de creueres del Port de Barcelona. En un comunicat conjunt, les entitats firmants, juntament amb els particulars que de moment han signat el document, afirmen que la nova infraestructura farà créixer “la massificació turística i la contaminació, especialment als barris més propers al port”.\nEl posicionament d’aquestes entitats va arribar un dia abans que el Port de Barcelona aprovés l’inici de la licitació de l’ampliació del moll Adossat, que té un pressupost de 39 milions d’euros i ha de permetre fer la nova terminal. Just abans de l’inici de la trobada del consell d’administració del Port de Barcelona, un grup de manifestants es van concentrar a la plaça del World Trade Center per expressar el seu rebuig a la nova terminal. Consideren que no és necessària perquè “el port ja disposa de set terminals i en té una més en construcció”, al mateix temps que recorden que “el turisme de creuers és la versió més intensiva del turisme massiu”. El portaveu de l’ABTS, Daniel Pardo, va afirmar que després de la licitació de la nova terminal les entitats “ens continuarem manifestant i no perdem l’esperança d’aturar aquesta obra”.\nL’AJUNTAMENT, EN CONTRA\nQui també s’oposa al projecte és l’Ajuntament. La tinenta d’alcaldia d’Urbanisme, Ecologia i Mobilitat de Barcelona, Janet Sanz, va reclamar el mateix de l’aprovació de la licitació al Govern que no aprovi la concessió de l’ampliació del moll adossat amb el PP, amb qui té majoria al consell d’administració a través de Ports de l’Estat. De totes maneres Sanz va afegir que el moment clau serà quan toqui fer la concessió de les obres. El passat sis d’octubre la mateixa Sanz ja va afirmar, durant l’aprovació al Ple d’una proposició de rebuig a la nova terminal, que l’actitud del Port és “poc lleial” amb Barcelona i va afegir que “som una ciutat amb port, no un port amb una ciutat”.\nUn dels principals impactes dels creuers, tal com recorden les entitats que s’oposen a aquest projecte, són “les elevades emissions de contaminants a l'atmosfera, una contaminació que és producte de l’ús d’un fueloil pesant 100 vegades més tòxic que el dièsel que utilitzen automòbils i camions”. Afegeixen que aquest combustible “està prohibit en els ports europeus del Mar del Nord i del Bàltic”.\nÉs per tot això que les entitats signants del comunicat demanen “l’aturada immediata de la licitació de la nova terminal de creuers, la recuperació de les competències en la gestió del Port de Barcelona per la Generalitat de Catalunya i que sigui la ciutat de Barcelona la qui defineixi aquestes polítiques turístiques de gran impacte, en lloc d'una Autoritat Portuària de Barcelona depenent del Ministeri de Foment i visiblement aliena als interessos del territori i la població”.\nTorna el cicle musical ‘DO Autor’ a la Casa Elizalde\nL’Esquerra de l’Eixample, a punt per a la Festa Major\nUna setmana per promoure la qualitat de l’aire


NES | Musica al Castell\nLa nova veu del Mediterrani. Soul acústic amb arrels aràbs. Tres ànimes creatives, tres artistes excepcionals, tres personalitats actives de la vida cultural d’una ciutat: València.\nL’any 2015, en el bulliciós barri de Russafa de València, es crea Nes, en unir els seus talents Nesrine Belmokh, cantant i violoncel·lista francoalgeriana (Òpera de València, Circ del Sol, Orquestra West Eastern Divan de Daniel Barenboim), Matthieu Saglio, violoncel·lista francés (“el cello dels mil accents”, cofundador de Jerez Texas) i David Gadea, percussionista valencià (col·laborador de Sole Giménez, Josemi Carmona o Ximo Tébar). La màgia va sorgir de forma immediata i el projecte NES es va fer realitat per a donar llum a unes cançons plenes d’ànima que alternen intimitat, lirisme, explosió, i difuminen fronteres musicals en jugar tant amb els estils com amb els idiomes: temes cantats en francés, àrab o anglés que passen sense esforç del blues al jazz, del soul a la cançó francesa, però sempre romanen latents les arrels i experiències creatives dels seus integrants.\nNesrine aporta els textos i la veu, captivant a l’espectador pel seu singular domini escènic i poder de seducció́. Les seues lletres aborden temes com la identitat, l’amor o la simple recerca de la felicitat i es fusionen harmoniosament amb el lluminós univers musical del violoncel·lista Matthieu Saglio i els múltiples colors de les percussions de David Gadea.\nL’aposta de Nes prompte sedueix a un públic cada vegada més nombrós. El trio ha sigut recomanat per la Xarxa Nacional de Teatres i Auditoris després de rebre els elogis de la crítica en escenaris com el Cercle de Belles Arts de Madrid, la Sala Jamboree de Barcelona, el Palau de la Música de València, el Festival d’Estiu de Cadis, el Festival Polisònic de Gandia o el Festival Folk Segòvia, entre uns altres.\nEn la seua projecció internacional, NES ha protagonitzat esdeveniments a França en el Festival des Suds, en Arles i el Printemps des Suds, en Vence; la Usina de l’Arte, a Buenos Aires i el festival Mittelfest, a Itàlia.\nEl 2017, el grup va gravar el seu primer treball discogràfic, “Ahlam” (‘somni’ en àrab), en un dels estudis francesos més prestigiosos, La Buissonne, amb el mític segell alemany ACT i a l’abril de 2018 estarà al carrer. Al setembre, el grup estrenarà el seu disc en la Filharmònica de Berlín com a continuació de la seua gira europea que passarà també per Holanda, Romania, etc.\nNES, sinònim d’excel·lència, superació i multiculturalitat.\nDe Nes han dit:\n«Una artista excepcional, una veu meravellosa»- Plácido Domingo\n«Un talent que ens envolta en aquest país i al que cal dedicar-li atenció i recolzment» – Martirio\n«NES, sense límits sonors ni geogràfics (…) deixa al públic amb la boca oberta i els pèls estarrufats» – Emilio Garrido, Ràdio 3\nIntèrprets: Nesrine Belmokh: Veu, Violoncel / Matthieu Saglio: Violoncel, Sampler / David Gadea: Percussió.\nDia: Dijous 19 de juliol


Campanes industrials en acer inoxidable model "Visera" | Preuenyó\nCaracterístiques del model de campana "Visera"\nVisera d'acer inoxidable i costats per augmentar l'absorció de fums i fums.\nLa inclusió de la visera i els costats en la nostra caputxa afavoreix la captura de fums i vapors sense comprometre la comoditat del treball fins i tot en cuines d'alçada reduïda.\nHem desenvolupat l'innovador sistema caexven hood per a una major simplicitat de muntatge, flexibilitat per ampliar la instal·lació si fos necessari o substituir qualsevol part que pogués deteriorar-se sense necessitat de complexes operacions de tall i soldadura.\nCobrim des de les campanes de paret més bàsiques fins a campanes de l'illa amb aspiració a dos costats i tancament en acer inoxidable en el nostre model "Rectangular".\nEl nostre sistema modular permet una àmplia configuració ipersonalització, sent dissenyat per treballar a la perfecció amb els nostres sistemes de ventilació 400o C/2 h. i els nostres sistemes de filtració electrostàtica "Econòmic" i les nostres caixes de filtre de panells i bosses més panell combinat.\nPensant en la comoditat d'ús, s'han cuidat tant els detalls estètics com de seguretat i higiene, reduint el risc de talls amb les vores i una generosa safata de recollida de greix amb drenatge.


DR. RAMON PUJOL FARRIOLS – Testimonios para la Historia\nPortada » PC, 15è VOLUM. Entitats mèdiques » DR. RAMON PUJOL FARRIOLS\nASSOCIACIÓ CATALANA D’EDUCACIÓ MÈDICA\nCom que l’educació és la base de qualsevol cultura o societat, en què el metge hi té reservada una funció important, a l’àmbit de la medicina se li dedica una atenció especial. L’educació mèdica és una disciplina que està guanyant adeptes al món universitari i que des de 1989 compta amb l’Associació Catalana d’Educació Mèdica. Segons el seu president, el doctor Ramon Pujol, «s’ocupa de la bona formació dels professionals de la medicina, la de pregrau, postgrau i la formació continuada, i l’aproxima a les necessitats de la societat amb una nova metodologia docent.»\nActualment l’Associació té dos-cents vint socis, la majoria dels quals són docents: «També hi ha estudiants, metges que treballen en educació mèdica i d’altres amb responsabilitats clíniques i/o docents.»\nL’objectiu de l’educació mèdica és adequar les funcions del metge als requeriments de la societat d’avui, que «vol un professional en qui confiar, que apliqui els seus coneixements de manera satisfactòria per al malalt, cosa per a la qual necessita també unes habilitats, unes actituds i uns valors: ha de saber comunicar-se amb els pacients, amb l’equip o bé en públic, saber obtenir informació i seguir una ètica.»\nEl doctor Pujol creu que ara més que mai els valors en la professió són imprescindibles, ja que «la tecnologia més avançada no pot substituir el vessant humà.»\nL’Associació procura avançar en aquesta línia i darrerament ha fet seminaris sobre la relació entre metge i pacient. El president comenta que aquest criteri rep progressivament mostres de suport, com el de la indústria farmacèutica o la nova metodologia docent: «Hi ha eines tecnològiques que simulen intervencions quirúrgiques o pacients, i també tècniques per aconseguir un aprenentatge més eficaç, en què l’alumne hi tingui un paper més actiu.»\nEl president de l’Associació opina que l’enfocament aporta novetat a l’actual sistema formatiu dels metges. Així,en la formació de postgrau MIR (Metge Intern Resident), «la prova d’accés ara només examina els coneixements i deixa de banda les habilitats o els valors. El Llibre blanc de les professions sanitàries a Catalunya o la Llei d’ordenació de les professions sanitàries ja plantegen canviar-la.»\nTot i que constata les qualitats del sistema, també afirma que «al concepte d’aprendre treballant amb els millors especialistes li cal una actualització, és massa feixuc. Nosaltres creiem més en la figura del tutor, que vetlla per un aprenentatge adequat, i en un alumne que és capaç de veure si ha après, tal com succeeix als països anglosaxons.»\nAixí mateix, el doctor Pujol reconeix que en la reforma del sistema educatiu també intervenen aspectes polítics: «Ens agradaria que part de la gestió del MIR, que competeix als ministeris de Sanitat i Educació, és transferís a Catalunya.»\nLa reforma de l’educació dels metges genera controvèrsia. El doctor Pujol comenta la que envolta la introducció de l’examen final de la formació postgraduada: «els residents no l’admeten perquè detecten que el procés actual no és perfecte.»\nSegons el president de l’Associació, l’oposició dels residents arrela també en el fet que «el nostre país té una cultura punitiva de l’avaluació, associada a l’examen, que també ha impedit introduir-la als programes de formació continuada.»\nEn aquesta altra fase formativa, que el doctor prefereix anomenar de desenvolupament professional, també costa d’introduir-hi l’avaluació, però per un altre motiu: «El metge està desmotivat en els sistemes sanitaris occidentals, ja que l’organització per a la qual treballa no sol incorporar el seu criteri en les decisions que pren en lloc seu.»\nPerò els seguidors de la nova educació mèdica veuen en l’avaluació un fet positiu: «Creiem que ajuda a demostrar les fortaleses i a detectar les mancances, i dirigeix la formació del metge cap als aspectes que necessita reforçar. En el desenvolupament professional en demostra la competència i la millora, si és el cas. En aquesta fase interessa la funció dels col·legis professionals i de les societats científiques.»\nPer al doctor Pujol, l’objectiu de certificar la capacitat dels metges és «mostrar als mateixos professionals i a la societat que la titulació i alguns dels cursos de formació no són efectius, cal que el metge treballi integralment la seva competència.»\nTotes aquestes premisses dirigeixen el treball de l’Associació, la junta directiva de la qual compta amb persones que treballen a les universitats, a l’Administració, als col·legis professionals i als centres sanitaris. El president en comenta les accions: «Fem activitats presencials cada trimestre, a dins i a fora de la nostra seu social; ja hem anat a la Universitat Pompeu Fabra, a la de Barcelona i a l’Autònoma. També fem tallers i cursos per a professionals dedicats a la formació; el 2003 en vam fer un per a tutors i un altre per responsables de formació de pregrau.»\nD’acord amb la política de màxima difusió, l’entitat també té un espai web i edita «un butlletí que recull totes les novetats i una revista que també és per als socis de la societat espanyola d’educació mèdica.»\nL’associació catalana no ha dubtat a l’hora d’obrir-se pas arreu del món: «Hem fet projectes amb el suport de l’Administració, com l’estudi sobre les habilitats clíniques, en col·laboració amb universitats d’Escòcia, Estats Units, Àustria i Suècia. També ens oferim com a assessors de projectes d’educació mèdica en països en vies de desenvolupament. En aquests moments una Universitat de Colòmbia ens ha demanat assessorament per desenvolupar-hi la branca de medicina interna.»\nSegons el president, aquesta projecció internacional ha situat l’Associació davant d’un repte important: «El juliol de 2004, com a activitat associada al Fòrum de les Cultures, organitzem a Barcelona la Conferència d’Ottawa, el congrés mundial d’educació mèdica, que per primera vegada es fa en un país no anglosaxó. Esperem que la trobada, d’unes mil persones, ens deixi un pòsit que permeti impulsar la renovació pedagògica dels metges al nostre país.»\nPrevAnteriorSR. JOAN SÁNCHEZ I GASPARÍN\nSiguienteSR. MIREIA PUJOL FERRUSOLANext